SMK เลิกกรมธรรม์ประกันโควิด “เจอ จ่าย จบ” หลังยอดติดเชื้อพุ่ง พร้อมคืนเงินลูกค้า
SMK บอกเลิกกรมธรรม์ประกันภัยโควิด "เจอ จ่าย จบ" หลังยอดติดเชื้อพุ่งสูง พร้อมคืนค่าเบี้ยประกันภัยที่ได้รับมาแล้วแก่ผู้เอาประกัน
SMK บอกเลิกกรมธรรม์ประกันภัยโควิด "เจอ จ่าย จบ" หลังยอดติดเชื้อพุ่งสูง พร้อมคืนค่าเบี้ยประกันภัยที่ได้รับมาแล้วแก่ผู้เอาประกัน
16 ก.ค. 2564

บริษัท สินมั่นคงประกันภัย จำกัด (มหาชน) หรือ SMK แถลงว่า ด้วยผลสืบเนื่องจากการระบาดของโรคติดเชื้อโควิต-19 อันเป็นสถานการณ์ฉุกเฉินที่ทวีความรุนแรงอย่างต่อเนื่อง และมีจำนวนผู้ติดเชื้อรายใหม่เพิ่มขึ้นในอัตราที่สูง จึงนับเป็นภาวะวิกฤตด้านสาธารณสุขในระดับที่ท้าทายจนไม่สามารถคาดการณ์ได้ว่าสถานการณ์จะพัฒนาไปสู่จุดใด ส่งผลให้ SMK ต้องบริหารความเสี่ยงให้มีประสิทธิภาพ
ดังนั้น บริษัทจึงมีความจำเป็นต้องใช้สิทธิบอกเลิกกรมธรรม์ประกันภัยการติดเชื้อไวรัสโคโรนาแบบ เจอ จ่าย จบ หรือ COVID 2 in 1 ตามแบบและข้อความ หมวดที่ 2 เงื่อนไขทั่วไป และข้อกำหนด ข้อ 2.4.3 และข้อ 2.5.1 โดยให้กรมธรม์ประกันภัยข้างต้นสิ้นสุดความคุ้มครองทั้งฉบับ เมื่อล่วงพ้นกำหนด 30 วัน นับแต่วันที่ผู้เอาประกันได้รับหนังสือเป็นต้นไป
อีกทั้งบริษัทจะคืนค่าเบี้ยประกันภัยที่ได้รับมาแล้วแก่ผู้เอาประกันให้แล้วเสร็จภายในกำหนด 15 วัน นับแต่วันที่กรมธรรมประกันภัยสิ้นผลบังคับ โดยหักเบี้ยประกันภัยสำหรับระยะเวลาที่กรมธรรม์ประกันภัยฉบับนี้ได้ใช้บังคับมาแล้วออกตามส่วน
สำหรับการตัดสินใจดังกล่าว บริษัทได้มีการพิจารณาอย่างรอบคอบและเฝ้าติดตามสถานการณ์การระบาดของโรคโควิด-19 ด้วยความห่วงใยมาอย่างต่อเนื่อง รวมถึงการทบทวนผลกระทบที่อาจเกิดขึ้นกับการดำเนินธุรกิจ และการกำหนดทางเลือกและแนวทางที่จะช่วยให้บริษัทสามารถบริหารทรัพยากรได้อย่างมีประสิทธิภาพ ทั้งนี้ เพื่อให้ความคุ้มครองและดูแลลูกค้าในกลุ่มผลิตภัณฑ์และบริการทั้งหมดของบริษัทได้อย่างดีที่สุดและยั่งยืนในระยะยาว